KIRJALLINEN KYSYMYS E-2404/02 esittäjä(t): Karl-Heinz Florenz (PPE-DE) komissiolle. Sytyttimien maahantuonti Kiinasta EU:hun.



Virallinen lehti nro 309 E , 12/12/2002 s. 0232 - 0232



KIRJALLINEN KYSYMYS E-2404/02 esittäjä(t): Karl-Heinz Florenz (PPE-DE) komissiolle (7. elokuuta 2002) Aihe: Sytyttimien maahantuonti Kiinasta EU:hun Komissio on 7. toukokuuta 1998 antanut mandaatin M/266, jossa vaaditaan sytyttimien turvallisuusvaatimusten parantamista ja jo olemassa olevaa yhdysvaltalaista lastensuojelustandardia noudattavan standardin käyttöönottamista. Tähän vaatimukseen on jo vastattu parantamalla sytyttimien turvallisuusstandardia ISO 9994 ja lisäksi standardiluonnos pr EN 13869 hyväksytään pian lastensuojelustandardin käyttöönottamiseksi CEN-valtioissa. (Tuoteturvallisuusdirektiivi 2001/95/EY(1) ja kuluttajansuoja). Nämä standardit ovat kuitenkin vapaaehtoisia. Vaatimusta tehdä standardeista pakollisia ei ole vielä noudatettu. Sen vuoksi Kaukoidästä on tuotu EU:hun vuosien ajan sytyttimiä, jotka hyvin harvoissa tapauksissa vastaavat turvallisuusmääräyksiä ja jotka ovat kuluttajansuojan kanssa ristiriitaisia. Lisäksi kyseiset tuontitavarat ovat eurooppalaisten valmistajien tuotteiden vakavia kilpailijoita, eivätkä noudata eurooppalaisia turvallisuusstandardeja. Tunteeko komissio nämä ongelmat? Onko komissiolla halpasytyttimien tuontia koskevia tietoja? Aikooko komissio laatia sytyttimien turvallisuutta koskevan erillisen ehdotuksen, jossa käsitellään tuontisytyttimiä? (1) EYVL L 11, 15.1.2002, s. 4. David Byrnen komission puolesta antama vastaus (23. syyskuuta 2002) Sytyttimien osalta ei ole olemassa yhteisön erityistä lainsäädäntöä. Yleisestä tuoteturvallisuudesta 29. kesäkuuta 1992 annettu neuvoston direktiivi 92/59/ETY(1) soveltuu kuitenkin niiden turvallisuuteen. Direktiivissä edellytetään, että markkinoille saatettavat tuotteet ovat turvallisia. Siinä edellytetään myös, että jäsenvaltiot valvovat markkinoita ja että ne ryhtyvät toimenpiteisiin niiden tuotteiden osalta, jotka eivät täytä turvallisuusvaatimuksia. Koska kansallista lainsäädäntöä ei ole, eri tuoteryhmien turvallisuuden arvioinnin osalta direktiivissä viitataan ensi sijassa eurooppalaisiin standardeihin. Näitä sovelletaan riippumatta siitä, mistä maasta tuote on peräisin. Jäsenvaltioiden harjoittama sytyttimien valvonta on ongelmallista. EU:n alueella on arvioitu myytävän suunnilleen puoli miljardia sytytintä vuosittain, mistä noin 50 % on tuotu EU:hun. Sytyttimien testaus on lisäksi usein monimutkaista ja kallista. Valvonnan tärkeys korostuu otettaessa käyttöön uudet vaatimukset, jotka koskevat lapsille turvallisia mekanismeja. Komissio on ryhtynyt erityisiin toimiin markkinoiden valvonnan parantamiseksi. Tilapäinen työryhmä, johon myös sidosryhmät ovat osallistuneet, on ehdottanut muun muassa erityistoimia jäsenvaltioiden väliseksi valvontayhteistyöksi ja kolmansista maista tuotujen sytyttimien tullivalvonnan parantamiseksi. Keskusteluja on myös käyty tärkeimpien sytyttimiä valmistavien Kaukoidän maiden viranomaisten kanssa. Sytyttimien turvallisuutta käsitellään säännöllisesti direktiivin 92/59/ETY mukaisessa komiteassa. Jäsenvaltiot ovat ilmaisseet siellä, että tehokkaisiin toimiin ollaan nyt ryhtymässä markkinoiden valvonnan ja tulliviranomaisten suorittamien rajatarkastusten parantamiseksi. Komissio jatkaa tämän kehityksen seuraamista. (1) EYVL L 228, 11.8.1992.